B4-0062, 0063, 0077, 0091, 0094, 0095, 0098, 0111, 0123, 0124, 0134 και 0142/97

Ψήφισμα σχετικά με την 53η σύνοδο της Επιτροπής των Ηνωμένων Εθνών για τα Ανθρώπινα Δικαιώματα

Το Ευρωπαϊκό Κοινοβούλιο,

- έχοντας υπόψη τα άρθρα Ι 1.2 και 130 Υ της Συνθήκης για την Ευρωπαϊκή Ένωση τα οποία θεσπίζουν την προώθηση των ανθρωπίνων δικαιωμάτων ως στόχο της κοινής εξωτερικής πολιτικής και πολιτικής ασφάλειας,

- έχοντας υπόψη το πλέον πρόσφατο ψήφισμά του για τα ανθρώπινα δικαιώματα στον κόσμο για το 1995/1996 και την πολιτική της Ένωσης για τα ανθρώπινα δικαιώματα που εγκρίθηκε στις 12 Δεκεμβρίου 1996 ((ΣΠ της ημερομηνίας αυτής, Μέρος ΙΙ, σημείο 14)),

- έχοντας υπόψη το ψήφισμά του της 27ης Μαρτίου 1996, σχετικά με την Επιτροπή των Ηνωμένων Εθνών για τα Ανθρώπινα Δικαιώματα ((ΕΕ C 117 της 22.4.1996, σελ. 13)),

- έχοντας υπόψη τα προηγούμενα ψηφίσματά του σχετικά με την κατάργηση της ποινής του θανάτου, ιδιαίτερα το ψήφισμα της 17ης Μαΐου 1995 σχετικά με τη λειτουργία της Συνθήκης για την Ευρωπαϊκή Ένωση ενόψει της Διακυβερνητικής Διάσκεψης του 1996 - εφαρμογή και ανάπτυξη της Ένωσης ((ΕΕ C 151 της 19.6.1995, σελ. 56)), στο οποίο επισημαίνεται ότι στη Συνθήκη για την Ευρωπαϊκή Ένωση πρέπει να ενσωματωθεί ειδικό άρθρο για την κατάργηση της θανατικής ποινής,

- έχοντας υπόψη τα προηγούμενα ψηφίσματά του για τη Λαϊκή Δημοκρατία της Κίνας,

Α. λαμβάνοντας υπόψη ότι η Τελική Πράξη για τα Ανθρώπινα Δικαιώματα της Διάσκεψης της Βιέννης (Ιούλιος 1993) επιβεβαίωσε την οικουμενικότητα, το αδιαίρετο και την αλληλεξάρτηση των ανθρωπίνων δικαιωμάτων,

Β. λαμβάνοντας υπόψη ότι ορισμένα κράτη μέλη της Ένωσης είναι επί του παρόντος μέλη της Επιτροπής των Ηνωμένων Εθνών για τα Ανθρώπινα Δικαιώματα,

1. καλεί το Συμβούλιο και τα κράτη μέλη να ασχοληθούν δραστήρια με τις περιπτώσεις ανθρωπίνων δικαιωμάτων που θίγονται στα ψηφίσματα του Ευρωπαϊκού Κοινοβουλίου και ιδιαίτερα την κατάσταση των ανθρωπίνων δικαιωμάτων στη Βιρμανία, στην Κίνα, στην Κολομβία, στην Ινδονησία, στο Ιράν, στο Ιράκ, στη Νιγηρία, στο Σουδάν, στο Ανατολικό Τιμόρ και στην Τουρκία[semigr ]

2. καλεί το Συμβούλιο και τα κράτη μέλη να περιλάβουν την Κίνα ως κύρια προτεραιότητα για την προσεχή σύνοδο της Επιτροπής των Ηνωμένων Εθνών για τα Ανθρώπινα Δικαιώματα ενόψει της επιδείνωσης της κατάστασης των ανθρωπίνων δικαιωμάτων στην Κίνα, να αντιταχθούν σε οποιαδήποτε προσπάθεια παρεμπόδισης της Επιτροπής των Ηνωμένων Εθνών για τα Ανθρώπινα Δικαιώματα από το να συζητήσει την κατάσταση την Κίνα, καταβάλλοντας παράλληλα κάθε προσπάθεια για την υποστήριξη αυτού του ψηφίσματος από άλλα μέλη της Επιτροπής των Ηνωμένων Εθνών για τα Ανθρώπινα Δικαιώματα[semigr ]

3. καλεί την ομάδα εργασίας της ΕΕ για τα ανθρώπινα δικαιώματα να ξεκινήσει πάραυτα τη σύνταξη ψηφίσματος για την Κίνα και προτείνει αυτό να περιέχει σημεία όπως η αποφυλάκιση των πολιτικών κρατουμένων στην Κίνα, η γραπτή εγγύηση για την τακτική και εμπιστευτική πρόσβαση διεθνών ανθρωπιστικών οργανώσεων σε κρατούμενους στις κινεζικές φυλακές, η κατάργηση της αυθαίρετης διοικητικής κράτησης και η διεξαγωγή αμερόληπτων δικών σύμφωνα με τους διεθνείς κανόνες, η ακύρωση νόμων σχετικά με εγκλήματα «αντεπανάστασης», η υπογραφή της Διεθνούς Σύμβασης για τα Αστικά και Πολιτικά Δικαιώματα καθώς και της Διεθνούς Σύμβασης για τα Οικονομικά, Κοινωνικά και Πολιτιστικά Δικαιώματα[semigr ]

4. ζητεί επίσης από την ΕΕ και τα κράτη μέλη να θέσουν σε εφαρμογή όλα τα πολιτικά και διπλωματικά μέσα προκειμένου η Επιτροπή των Ηνωμένων Εθνών για τα Ανθρώπινα Δικαιώματα να εγκρίνει ψήφισμα σχετικά με την κατάσταση των ανθρωπίνων δικαιωμάτων στο κατεχόμενο Θιβέτ, καθώς και στην εσωτερική Μογγολία και στο Ανατολικό Τουρκεστάν, λαμβάνοντας υπόψη ήδη εγκριθέντα ψηφίσματα του Ευρωπαϊκού Κοινοβουλίου[semigr ]

5. προτείνει να υποβάλει η ΕΕ σχέδιο διεθνούς σύμβασης κατά της ατιμωρησίας κατά τη διάρκεια της προσεχούς συνεδρίασης της Επιτροπής των Ηνωμένων Εθνών για τα Ανθρώπινα Δικαιώματα [semigr ]

6. προτρέπει για την έγκριση βελτιωμένων νομικών προτύπων όσον αφορά την προστασία των παιδιών από σεξουαλική κακοποίηση, από εκμετάλλευση μέσω εργασιακών πρακτικών και από τις συνέπειες των εχθροπραξιών[semigr ]

7. ζητεί από όλα τα κράτη μέλη να υποστηρίξουν την έγκριση ψηφίσματος για ένα παγκόσμιο μορατόριουμ όσον αφορά τις εκτελέσεις κατά τη σύνοδο της Επιτροπής των Ηνωμένων Εθνών για τα Ανθρώπινα Δικαιώματα το 1997, ως πρώτο βήμα προς την κατάργηση της ποινής του θανάτου για όλα τα εγκλήματα έως το έτος 2000[semigr ]

8. ζητεί την έγκριση του σχεδίου δήλωσης των Ηνωμένων Εθνών σχετικά με τα δικαιώματα των αυτοχθόνων λαών στο επίπεδο της Επιτροπής των Ηνωμένων Εθνών για τα Ανθρώπινα Δικαιώματα όπως συμφωνήθηκε από όλα τα εμπλεκόμενα μέρη συμπεριλαμβανομένων των αυτοχθόνων λαών[semigr ]

9. καλεί το Συμβούλιο και τα κράτη μέλη να συμβάλουν στη βελτίωση της αποτελεσματικότητας του Κέντρου των Ηνωμένων Εθνών για τα Ανθρώπινα Δικαιώματα, αφενός μέσω διαρκών μεταρρυθμίσεων και αφετέρου μέσω της εξασφάλισης των αναγκαίων χρηματοοικονομικών πόρων[semigr ]

10. καλεί την Επιτροπή των Ηνωμένων Εθνών για τα Ανθρώπινα Δικαιώματα να συζητήσει τις καταγγελίες για παραβιάσεις ανθρωπίνων δικαιωμάτων στις οποίες ενέχονται ορισμένες εταιρίες πετρελαίου και ορισμένες άλλες διεθνικές εταιρίες[semigr ]

11. ζητεί από την Προεδρία του Συμβουλίου να υποβάλει γραπτή έκθεση στο Κοινοβούλιο σχετικά με τις δραστηριότητες του Συμβουλίου όσον αφορά την προσεχή σύνοδο της Επιτροπής των Ηνωμένων Εθνών για τα Ανθρώπινα Δικαιώματα [semigr ]

12. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, και στα κράτη τα οποία είναι μέλη της Επιτροπής των Ηνωμένων Εθνών για τα Ανθρώπινα Δικαιώματα.